***Beretning for regnskabsperioden 2019 - 2020, for***

***Vejlauget Grøftekanten – Sjællands Odde***

***Kære grundejere,***

2020 er ved at nærme sig sin slutning – et markant år på mange måder. Rigtig mange af jer har haft ekstra stor glæde af at have et sted at tage hen, siden vi alle blev berørt af den dagsorden, Corona satte.

Det gør den stadig, og bestyrelsen udsætter derfor årets Generalforsamling på ubestemt tid i lighed med, hvordan mange andre GF’er er blevet udskudt eller aflyst i dette år. I stedet skriver vi til jer via hjemmeside og mail. Derfor lægges denne beretning og årsregnskabet op på hjemmesiden, sendes på mail til de af jer vi har mailadresse på og hænges op i informationsskabet ved Gnibenvej.

Vores begrundelse er, at vi kunne få problemer, såfremt flere end 50 var til stede i Odden Forsamlingshus, for i og med at vi ønsker at fremsætte ændringsforslag, skal flest muligt have mulighed for være til stede. Og da der ift de gamle (dvs. stadig nugældende vedtægter) ikke kan stemmes med fuldmagt (det vil man kunne med vores kommende nye vedtægtsforslag), så skulle ingen gå forgæves eller erklære en GF ugyldig.

Det betyder, at her er beretningen, regnskabet og en situationsredegørelse. Vi venter med vores forslag.

Når det så er muligt at indkalde til en rigtig GF, vil det blive gjort med korrekt frist, vi vil stille vores ændringsforslag, I vil kunne stille forslag i rette tid, alt vil blive offentliggjort og denne beretning og dette regnskab skal så godkendes i virkeligheden.

Dermed er det eneste, bestyrelsen lige nu kan beslutte være, at det kommende års vedligeholdelsesbidrag fortsætter med at være 350,00 kroner, og at der må tages stilling til også det på en kommende ægte GF.

***Du indbetaler nemt dit vedligeholdelsesbidrag direkte på den sædvanlige bankkonto i Danske Bank:***

***Reg.nr. 1551 kontonr. 9241345***

*Anfør kun din matrikels vejnavn og nummer som betaler (fx Grøftekanten XX), så letter du vores tjekarbejde.*

**--00--**

Efter sidste års GF modtog vi mange tilkendegivelser på, at man var tilfredse med de beslutninger, der blev taget på GF 2019 og at man glædede sig over bestyrelsens arbejde. Tak for alle bidrag – også til de, der også havde et spørgsmål eller et kritikpunkt. Her opfordrer vi til deltagelse på GF eller at hjælpe os i bestyrelsen.

I januar-februar så vi problematisk meget vand i både grøfter og på grunde. Bestyrelsen trådte med stor hjælp fra nogle grundejere til med forsøgsvis at leje en benzinpumpe og forsøge at få hul igennem grøftesystemet. Det blev til en lørdag i primo marts, hvor vi prøvede forskellige løsninger af. Vi manglede imidlertid tilstrækkeligt med slangemeter, fordi alt var udlejet og umuligt at få fat i flere slager med så kort varsel. Vores konklusion blev imidlertid, at vores arbejde hjalp, og at det blev meget tydeligt, at generel og planlagt vej- og grøftevedligeholdelse er påkrævet grundet hele vores områdes alder.

Vi drøftede også muligheden for at købe en benzinpumpe og rigelige meter slange til områdets fremtidige brug og fælles gavn. Dette skal selvfølgelig stilles som et konkret forslag til en kommende GF. En sådan pumpe kunne opbevares hos fx et bestyrelsesmedlem eller hvem der måtte stille sig velvilligt til. Pumpen kunne tages i brug efter behov. Fra bestyrelsen vil vi gerne rette stor tak til Birgir Sigurdsson på Plantagevej 11, Kjeld Ritzau på Plantagevej 31 og Jan Gøtze tidl. ejer af Grøftekanten 14 for kæmpe hjælp, idérigdom viden og engagement. Det var en rigtig lærerig dag og mange forbipasserende gav bifald.

Så Coronalukkede Danmark!!! Odsherred Kommune kunne ikke tilse grøfterne pga selvsamme høje vandstand, og siden – da Coronaen havde fat i landet – kunne vi heller ikke få Odsherred Kommune ud til en besigtigelse, fordi man ikke tog ud i kontakt med andre. Vi ville gerne have gået en tur rundt i området med kommunens folk. Det kom ikke i stand. Vi tilbød også kommunens folk ud at tilse vores område uden at vi var til stede. Det kom heller ikke igennem, fordi arbejdsmængden hobede sig op på de mange kommunale hjemmearbejdspladser.

Så kom vi længere hen på sæsonen og til tiden for vej- og grøftevedligeholdelse. Og så meget desto mere var det skuffende, at den entreprenør, vil havde indgået aftale med og fået tilbud fra svigtede os. Ingen svar på hverken gentagne mail eller telefonopringninger. Heller ikke vandløbsmand fra RL Skov og Teknik er vendt tilbage. Dette betød, at kun vejene blev vedligeholdt 1 gang i 2020 i det vi også kan konstatere, at mange ikke har betalt vedligeholdelsesbidrag på 350,00 kroner årligt. Det er super ærgerligt, og er du stadig bagefter med dit vedligeholdelsesbidrag, så har du på side 1 atter de betalingsoplysninger, du skal bruge.

Vi fik også rejst informationsskabet op mod Gnibenvej. Tak til Anita Thomas og Per Knuth på Femkløvervej 2 for at stille kanten af deres grund til rådighed. Men lad venligst være med at hænge efterlysninger og loppemarkedsannoncer op ved eller på informationsskabet, der kun skal give vej- og grøftekommunikation.

**--00--**

Vi har også været behjælpelige i opgaver og henvendelser, der så at sige (jf. de stadig nugældende vedtægter) ikke hører under vores arbejdsområde, men som sagtens kunne være et arbejde at gøre, hvis vi var en grundejerforening eller vedtægtsændrede os til det. Men her er spørgsmål og svar.

1. På sidste års GF (se referat af GF 2019) fremkom et punkt under ”eventuelt”, nemlig at undersøge, hvorvidt alle de vejnavne, vores område inkluderer kunne komme på vejnavnsstolpen oppe ved Gnibenvej. Kasper Andreassen på Plantagevej 56 vidste noget om kommuner og skilte og vi talte med ham. Vi kontaktede derpå Odsherred Kommunes vejafdeling. **Svaret er**, at vi som PRIVAT FÆLLESVEJ selv skal betale dette tiltag/ønske. Derfor må dette ønske fremsættes som et konkret forslag til den kommende ægte GF og der behandles og evt. besluttes.
2. Det har været til gene for flere, at gående til færgen parkerer deres bil på vores private fællesvej (der er regler for sådanne). Også før sidste års GF modtog vi mails herom. Dengang ønskede de skrivende ikke at gå ind i arbejdet med at undersøge/stille forslag. I 2020 fik vi igen henvendelser, og vi undersøgte dem. Kommunens Vejafdeling kan meddele, at det er tilladt at parkere sin bil, så længe den ikke blokerer indkørsel til matrikler eller er færdelshindrende. Man skød argumentet om ”faremomentet ifbm. redningskørsel ” ned med henvisning til, at redningskøretøjer altid kommer frem – om det så koster en smadret bil, væltet beplantning og skader på redningskøretøjet.

**Svaret er**, at ønsker vi parkeringsregler skal vi huske, at de så også gælder evt. gæster til vores matrikler. Før Odsherred Kommune kan behandle ønsket (som også skal i høring hos Politiets færdselsafdeling), skal nogen stille et konkret forslag til GF, som derpå besluttes. Det er en lang proces, og områdets generelle forhold skal besigtiges før afgørelse. Skiltning betales (vist?) af os.

**Med venlig hilsen bestyrelsen**